37. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 32 της 15/19 Ιαν. 1977 (ΦΕΚ Α΄ 15) Περί επεκτάσεως της αρμοδιότητος του Οργανισμού Αποχετεύσεως Πρωτευούσης (Ο.Α.Π). Έχοντες υπ’ όψει τας διατάξεις: 1.Του άρθρου 1 του Ν. 323/1976 «περί τροποποιήσεως και συμπληρώσεως των περί του Οργανισμού Αποχετεύσεως της περιοχής πρωτευούσης διατάξεων και παρατάσεως του τέλους του προβλεπομένου υπό του άρθρου μόνου του Ν.Δ. 2916/1954 (ΦΕΚ 114Α/1976). 2.Το υπ’ αρ. 1702/6.8.76 πρακτικόν του Διοικητικού Συμβουλίου του Ο.Α.Π. 3.Την υπ’ αριθ. 701/1976 γνωμοδότησιν του Συμβουλίου της Επικρατείας, προτάσει του Ημετέρου επί των Δημοσίων Έργων Υπουργού, απεφασίσαμεν και διατάσσομεν: Άρθρον 1. Η αρμοδιότης του Οργανισμού Αποχετεύσεως Πρωτευούσης (Ο.Α.Π.) επεκτείνεται εις τας περιοχάς των Δήμων Ελευσίνος, Μάνδρας, Ασπροπύργου, Άνω Λιοσίων, Αχαρνών (Μενιδίου) και της Κοινότητος Βαρκίζης της μείζονος περιοχής Πρωτευούσης. Άρθρον 2. Ο χρόνος ενάρξεως εισπράξεως των υπέρ του ΟΑΠ νομοθετημάτων πάσης φύσεως πόρων, κατά τα ισχύοντα ήδη εις την περιοχήν της τέως Διοικήσεως Πρωτευούσης, άρχεται από 1ης Ιουλίου 1977, εις τας υπό του αρθρου 1 του παρόντος περιοχάς εις ας επεκτείνεται η αρμοδιότης του Οργανισμού τούτου τα δε τυχόν υφιστάμενα δίκτυα αποχετεύσεως των περιοχών αυτών, εντάσσονται εις τον Οργανισμόν Αποχετεύσεως Πρωτευούσης. Εις τον αυτόν επί των Δημοσίων Έργων Υπουργόν, ανατίθεμεν την δημοσίευσιν και εκτέλεσιν του παρόντος Διατάγματος. 